Opel Vectra B

Opel Vectra B er en stor mellemklassebil fra den tyske bilfabrikant Opel. Modellen afløste Vectra A i oktober 1995. Det første år blev modellen ligesom forgængeren produceret i en sedan- og i en combi coupé-udgave; året efter kom der for første gang siden 1975 igen en stationcar fra Opel i denne klasse. I efteråret 1998 blev modelserien modificeret.

I marts 2002 blev modellen afløst af Vectra C.

Historie

Generelt 
Vectra B kom på markedet i oktober 1995 som firedørs sedan og femdørs combi coupé. Mere end 20 år efter at Ascona A, som hidtil havde været Opels eneste stationcar i den store mellemklasse, udgik af produktion, kom Vectra B i september 1996 som stationcar under den traditionelle betegnelse Caravan eller Wagon.

I årene 1995 til 1998 kunne Vectra B leveres i fire forskellige udstyrsvarianter:
 Vectra Basis (herunder "BelAir" og "Beauty")
 Vectra "CD"
 Vectra "Sport" (fra 1,8 16V og opefter)
 Vectra "CD Exklusiv" og "CDX"

Vectra "Sport" er udstyret med enkelte sportslige udstyrsdetaljer fra Irmscher, såsom 16" × 7J (205/55 R 16) hjul med såkaldte "twin-spoke"-alufælge, samt en sportsligt afstemt sænket undervogn. Alt efter årgang er Vectra udstyret med to forskellige sportsundervogne ("Irmscher" sænket 30 mm (røde fjedre, 1995−1998) eller en 20 mm sænket original Opel-undervogn (sorte fjedre, 1998−2002). Fra sommeren 2001 blev sportsversionen udstyret med modificerede kofangere fortil og bagtil, dellædersportssæder og 17" alufælge.

Sportslige carbonstriber på B- og C-søjlerne samt afmørkede blink- og baklygter kendetegner ud over Sport også CD Exklusiv samt specialmodellerne i500 og i30. "Basis" og "CD" har B- og C-søjler i bilens farve samt hvide blink- og baklygter.

I forbindelse med faceliftet fik alle versioner afmørkede blink- og baklygter som standardudstyr.

Facelift 
I september 1998 gennemgik alle versioner et facelift. De vigtigste ændringer i forhold til den oprindelige version er:
 Nydesignet front- og bagparti (forlygter i klart glas, modificerede baglygter, diskret modificerede kofangere, etc.)
 Ny lakering
 Andre sidebeskyttelseslister
 Større sidespejle
 Lakerede dørhåndtag
 Mindre forandringer i udstyr og kabine (bl.a. nyt kombiinstrument)
 Indvendige dørhåndtag i krom
 Nydesignet kontaktenhed
 Nye udstyrsvarianter (f.eks. "Comfort" i stedet for den hidtidige "CD Exklusiv")
 Alle modeller med femegede hjul og 195/65-dæk som standardudstyr
X18XE-motoren blev f.eks. afløst af X18XE1, mens resten af motorprogrammet til modelår 2001 blev delvist modificeret, afløst eller optimeret. Samtidig blev dieselmotorerne modificeret og nye motorer introduceret, som f.eks. 2,2 DTI.

Sikkerhed 
Modellen blev i 1997 kollisionstestet af Euro NCAP med et resultat på to en halv stjerne ud af fem mulige, og igen i 2001 hvor resultatet blev tre stjerner.

Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne Hur säker är bilen? er/var Vectra B klassificeret som følger:
 1999: Mindst 40 % bedre end middelbilen
 2001: Mindst 40 % bedre end middelbilen
 2003: Mindst 15 % bedre end middelbilen
 2005: Mindst 15 % bedre end middelbilen
 2007: Som middelbilen
 2009: Mindst 20 % bedre end middelbilen
 2011: Mindst 20 % bedre end middelbilen
 2013: Som middelbilen
 2015: Som middelbilen
 2017: Som middelbilen
 2019: Som middelbilen

Tekniske data

Benzinmotorer

1,6 og 1,8 liter

2,0 til 2,5 liter

Dieselmotorer 

Dieselmotorerne med direkte indsprøjtning er alle udstyret med vedligeholdelsesfri styrekæde. I starten havde de problemer med turbolader, olieforbrug, luftmassemålere samt indsprøjtningspumper (type VP44) fra Bosch. Selve motorerne gælder som robuste og langlivede. 1,7 TD-motoren med hvirvelkammerindsprøjtning blev produceret af det japanske bilfirma Isuzu, mens 2,0- og 2,2-litersmotorerne med direkte indsprøjtning blev bygget af Opel selv i Kaiserslautern.

Muligt udstyr 
 Stof- eller læderindtræk
 Træ- eller titanlook
 El-ruder
 Klimaanlæg eller -automatik
 Cd-radio
 Kørecomputer
 Femtrins manuel gearkasse eller firetrins automatgear
 Fartpilot
 Xenonforlygter (fra august 1999)
 Navigationssystem
 Sideairbags (fra juli 1997)
 Sædevarme
 El-justerbare og -opvarmelige sidespejle

Specialversioner 
Vectra i500 er en af Irmscher modificeret model med front- og hækskørter samt sidebeskyttelseslister og hækspoiler rettet mod det daværende STW-mesterskab. Den modificerede 2,5 V6-motor (X25XEI) yder 143 kW (195 hk). Kabinen har i stedet for sort kunststof titanfarvede konsolblænder og mere omfangsrigt standardudstyr med Irmscher-sportsrat. Denne sportsversion af Vectra blev fuldendt med en sportslig undervogn, som i forhold til standardundervognen er sænket 20 mm samt 17" BBS-alufælge. i500 findes både som sedan og Caravan og blev bygget fra december 1997 til august 2000.

Derudover findes der også en Vectra i30 (officielt skulle der findes 30 eksemplarer, heraf 23 Caravans) med 3,0-liters V6-motor (X30XEI) med 162 kW (220 hk). Designet er det samme som på i500, dog er kølergrillen uden Opel-emblem og i stedet for BBS-fælgene har bilen 17" Irmscher Twin Spoke-alufælge fra i500. i30 blev lavet som en begrænset specialmodel i anledning af firmaet Irmscher fra Remshalden's 30-års jubilæum.

i30 findes også i en modificeret udgave, kaldet iS3. Denne model blev vist på Essen Motor Show og havde ligeledes 3,0-liters V6-motor med 162 kW (220 hk). Udenpå er den bortset fra kølergrillen og 18" fælgene identisk med i500; kabinen kunne individualiseres med forskelligt farvet læderudstyr.

Mellem sommeren 1995 og starten af 2002 blev der bygget en sportsversion (fra 1,8 16V-motoren og opefter), som kan kendes på tonede baglygter (rød/sort), som også er monteret på CDX-modellen, 16" Irmscher Twin Spoke-alufælge, alu/titanlook i kabinen og carbonlook (også CDX) på dørene. Alt efter modelår kan der være monteret to forskellige sportsundervogne (en Irmscher-sportsundervogn sænket 30 mm med røde fjedre, 1995−1998 eller en original Opel-sportsundervogn sænket 20 mm med sorte fjedre, 1998−2002). Fra 2001 blev der solgt en sportsversion med modificeret for- og bagkofangere, sportsæder i dellæder og 17" alufælge.

Søstermodeller 
Til det nordamerikanske marked blev Saturn L-serien bygget som firedørs sedan og femdørs stationcar på basis af Vectra B. I Australien blev modellen solgt som Holden Vectra, i Storbritannien som Vauxhall Vectra og i Brasilien som Chevrolet Vectra. Forskellen er udelukkende kølergrillen samt emblemerne. Modellerne har dog også mindre mærketypiske forandringer (som f.eks. baglygter i klart glas på Chevrolet).

Referencer

Litteratur 
 Automobil Revue. Katalog 1996, 1997, 2000 og 2001 (på tysk og fransk).
 Hans-Rüdiger Etzold: So wird’s gemacht, Band 101: Opel Vectra B von 10/95 bis 02/02. Delius Klasing Verlag, Bielefeld.  (på tysk).
 Opel Vectra instruktionsbog. Adam Opel AG, december 1997.
 Opel Vectra Bedienung, Sicherheit, Wartung. Adam Opel AG, november 2000 (på tysk).
 Opel Vectra salgsbrochure. Adam Opel AG, februar 2000 (på tysk).

Eksterne henvisninger 

 

B
Store mellemklassebiler
Stationcars
Forhjulstrukne biler
Biler introduceret i 1995
Biler fra 1990'erne
Biler fra 2000'erne